叔父作壽藏
作者：李處權
朝代：宋

paragraphs: 昔聞劉伯倫，荷鍤常自隨。
又聞陶元亮，自作挽歌辭。
人生一大夢，未了黄粱炊。
有初必有終，此理夫何疑。
大阮吾宗傑，德事見所施。
後凋難老質，壽考當期頤。
開阡營兆域，預卜青烏期。
無乃大蚤計，究竟良不癡。
一旦與世辭，於焉乃真歸。
庶幾達者觀，永謝高人嗤。
山川藴嘉氣，雨露竹柏滋。
于公更高門，駟馬來不遲。